## Set unitats d’Infermeria del Departament de Salut València - Hospital General s’incorporen al programa Sumem Excel·lència 2024

*** El programa permetrà aplicar protocols i guies clíniques en objectius com el maneig del dolor o la promoció de la lactància materna
* Segons la directora d’Infermeria, Carmen Pomer, “la iniciativa constata el compromís de les nostres infermeres i el seu desig d’oferir la millor atenció”**

Un total de set unitats d’Infermeria del Departament de Salut València - Hospital General s’han unit al programa Sumem Excel·lència 2024, impulsat per l’Institut de Salut Carles III (Investén–ISCIII), amb l’objectiu d’aplicar recomanacions basades en l’evidència científica per a optimitzar les cures i millorar els resultats de salut dels pacients.

Les set unitats adherides a esta iniciativa són cinc hospitalàries i dos d’Atenció Primària: Ginecologia, UCI, Maternitat, Neurologia i Psiquiatria, a l’hospital, i els dos centres de salut Torrent II i Nàpols i Sicília, a València.

Els programes de treball suposaran la valoració i el maneig del dolor en Ginecologia i UCI; la promoció de la lactància materna en Maternitat i en el centre de salut Torrent II; la prevenció de caigudes, en Neurologia, i la intervenció davant del tabaquisme, tant des de l’àrea de Psiquiatria de l’hospital com d’Atenció Primària en el centre de salut Nàpols i Sicília.

“Amb este programa de qualitat, des de la Direcció d’Infermeria volem mostrar el nostre convenciment i lideratge per posicionar-nos a l’avantguarda de les cures basades en l’evidència”, afirma Carmen Pomer, directora d’Infermeria de l’Hospital General.

Segons Pomer, “es tracta d’una iniciativa que constata el compromís de les nostres infermeres amb l’excel·lència, així com el seu desig d’oferir la millor atenció possible als pacients”.

El programa, que es du a terme durant 14 mesos, permetrà a les set unitats adherides implementar protocols i guies de pràctica clínica actualitzades en els diferents objectius previstos, com són el maneig del dolor, la prevenció de caigudes o la promoció de la lactància materna.

Mª Dolores Burguera, directora d’Infermeria d’Atenció Primària, ha destacat que el programa “també servirà al personal d’Infermeria com a educació contínua, ja que disposarà d’una avaluació constant dels resultats”.

“Podrem garantir que les millores no sols s’implementen durant la participació en el programa, sinó que es podran mantindre en el temps i evolucionar, com a ferramenta útil i eficaç”, ha afegit Burguera.

**Impacte de Sumem Excel·lència**

Els resultats de Sumem Excel·lència serviran per a aplicar accions basades en l’última evidència científica disponible i se supervisaran a través de l’experiència en pacients.

Estes noves pràctiques ajudaran a millorar la qualitat de les cures en diferents contextos, augmentaran la satisfacció de les persones usuàries, optimitzaran recursos i fomentaran el desenrotllament professional dels participants.

Cada pacient rep una atenció més personalitzada i segura, adaptada a les seues necessitats individuals, una atenció més centrada en la seua particularitat, que es traduirà en més satisfacció. “D’altra banda, les nostres infermeres tenen l’oportunitat d’adquirir noves habilitats i coneixements a través de formació especialitzada i l’hospital fa un pas més en l’optimització de recursos, amb nous protocols en gestió eficient”, han agregat les responsables.

Fecha: 12/10/2024